U pojedinim sektorima poduzeća su u ožujku 2019. navela da nisu imala dovoljno vremena za prilagodbu. Komisija snažno potiče sudionike da iskoriste dodatno vrijeme do 31. listopada 2019. i poduzmu sve mjere potrebne za pripremu za povlačenje Ujedinjene Kraljevine. Trebaju osigurati ishođenje potrebnih regulatornih odobrenja, poduzeti administrativne korake za prekograničnu trgovinu te potrebne mjere za premještanje, preustroj poduzeća ili prilagodbu ugovora. Konkretno, na tržište EU-a neće biti moguće stavljati proizvode koji ne udovoljavaju potrebnim zahtjevima i odobrenjima. Kako je prethodno navedeno, Komisija ne planira donijeti nove mjere u pogledu mogućeg scenarija bez dogovora ili mjere za ublažavanje posljedica nepripremljenosti gospodarskih subjekata. Komisija smatra da je dodatno vrijeme dobiveno produljenjem u načelu dovoljno da bi se subjekti prilagodili pa izuzeća ili odstupanja ne bi trebala biti potrebna čak ni u slučajevima kada su dostupna.

Nacionalna, regionalna i lokalna tijela država članica EU-27 imala su ključnu ulogu u pripremi za povlačenje Ujedinjene Kraljevine. Sve države članice EU-27 donijele su propise i strategije te provele praktične pripreme. Kao što je Komisija to učinila s izvanrednim mjerama EU-a, države članice EU-27 trebale bi pregledati svoje nacionalne izvanredne mjere kako bi osigurale njihovu svrsishodnost s obzirom na produljenje roka iz članka 50. stavka 3. U slučaju povlačenja bez dogovora, konačne pripremne mjere moraju se početi primjenjivati najkasnije od 1. studenoga 2019.

Pravo boravka građana i njihova prava iz sustava socijalne sigurnosti

Kada su u pitanju prava boravka državljana Ujedinjene Kraljevine, države članice EU-27 pripremile su ili donijele nacionalne izvanredne mjere prije 12. travnja 2019. kako bi državljani Ujedinjene Kraljevine i članovi njihovih obitelji koji nisu državljani države članice EU-a mogli u njoj i dalje zakonito boraviti u razdoblju neposredno nakon povlačenja bez dogovora. Komisija surađuje s državama članicama EU-27 kako bi osigurala dosljednost općeg pristupa, ali istodobno prihvaća potrebu za fleksibilnošću na nacionalnoj razini jer se države članice suočavaju s različitim izazovima, ovisno o njihovim pravnim i administrativnim sustavima te broju državljana Ujedinjene Kraljevine koji borave na njihovu državnom području.

Kako bi situaciju bila još jasnija, Komisija je u bliskoj suradnji s državama članicama EU-27 na svojim internetskim stranicama o pripravnosti za Brexit objavila pregled nacionalnih mjera o pravima boravka . Taj će se pregled redovito ažurirati najnovijim informacijama iz država članica EU-27. Komisija poziva države članice EU-27 da nastave aktivnosti informiranja državljana Ujedinjene Kraljevine koji borave na njihovu državnom području. Komisija podsjeća da je zaštita pravnog statusa državljana Ujedinjene Kraljevine koji trenutačno borave u EU-u prioritet.

Kada su u pitanju građani EU-a koji borave u Ujedinjenoj Kraljevini, informacije o pristupu koji primjenjuje Vlada Ujedinjene Kraljevine mogu se pronaći na internetskim stranicama Vlade Ujedinjene Kraljevine.

Kako je objašnjeno u četvrtoj komunikaciji o pripravnosti za Brexit od 10. travnja 2019., Komisija u suradnji s državama članicama EU-27 radi i na dopuni razine zaštite prava iz sustava socijalne sigurnosti predviđenih Uredbom EU-a o izvanrednim situacijama u slučaju povlačenja bez dogovora. To uključuje jednostrani koordinirani pristup u izvanrednim situacijama koji će se primjenjivati u slučaju svih osiguranih osoba koje su prije datuma povlačenja stekle prava u Ujedinjenoj Kraljevini. Osim toga, države članice EU-27 mogu odlučiti o jednostranoj primjeni načela zbrajanja razdoblja rada, osiguranja i boravka u Ujedinjenoj Kraljevini nakon povlačenja ili poduzimanju drugih jednostranih mjera. Također mogu omogućiti pristup zdravstvenoj skrbi osobama osiguranima u Ujedinjenoj Kraljevini koje borave na njihovu državnom području. Komisija je izradila pregled nacionalnih mjera koji je potvrdio da unatoč određenim razlikama među državama članicama u pogledu poduzetih mjera, koje su odraz njihovih specifičnosti, koordinirani pristup osigurava ujednačenu osnovnu razinu zaštite u svim državama članicama EU-27. Države članice EU-27 trebale bi iskoristiti produljenje za informiranje građana te im osigurati informacije potrebne za pripremu za povlačenje Ujedinjene Kraljevine.

Lijekovi, medicinski proizvodi i kemijske tvari

Povlačenje Ujedinjene Kraljevine utječe na dvije vrste lijekova za humanu i veterinarsku primjenu: one koje je Europska komisija odobrila centraliziranim postupkom i one koje su države članice odobrile na nacionalnoj razini. Do 12. travnja 2019. samo mali broj lijekova odobrenih centraliziranim postupkom (oko 1 %) nije bio usklađen s propisima. Iako je taj problem pod kontrolom, njegovo rješavanje je u interesu i farmaceutske industrije i pacijenata. Europska agencija za lijekove gotovo je dovršila postupak usklađivanja s propisima za proizvode koji su odobreni centraliziranim postupkom. S proizvodima odobrenima na nacionalnoj razini bit će još dosta posla. Industriju se snažno potiče da razdoblje produljenja do 31. listopada 2019. iskoristi u bliskoj suradnji s Europskom agencijom za lijekove i nacionalnim agencijama za lijekove za usklađivanje preostalih lijekova s propisima. U pogledu prijenosa postrojenja za ispitivanje serija iz Ujedinjene Kraljevine u države članice EU-27 Komisija je u ožujku 2019. izdala smjernice o mogućnosti izdavanja privremenog izuzeća za poduzeća, podložno ispunjenju određenih uvjeta. Iako bi to pitanje trebalo biti manje relevantno zbog produljenja razdoblja iz članka 50. stavka 3., te smjernice i dalje vrijede za lijekove odobrene centraliziranim postupkom i one odobrene na nacionalnoj razini kako bi se omogućio brz premještaj ispitnog poligona za kontrolu kvalitete u EU-27.

Osim toga, u tijeku je prijenos potvrda za medicinske proizvode iz prijavljenih tijela u Ujedinjenoj Kraljevini u prijavljena tijela u EU-27. Nekoliko prijavljenih tijela Ujedinjene Kraljevine osniva nova neovisna tijela u državama članicama EU-27 ili surađuje s prijavljenim tijelima u EU-27 radi prijenosa potvrda svojih klijenata u države članice EU-27. Iako je do 12. travnja 2019. ostvaren velik napredak u prijenosu potvrda, još je potrebno mnogo rada da se do 31. listopada 2019. postigne potpuna usklađenost. Kad prijavljena tijela u Ujedinjenoj Kraljevini ne budu mogla na vrijeme prenijeti potvrde svojih klijenata, proizvođače se snažno potiče da ih oni prenesu prijavljenom tijelu u državi članici EU-27. Države članice trebale bi pomoći poduzećima da mjere pripravnosti usmjere na ključne proizvode i da pronađu prijavljeno tijelo u EU-27 radi pravovremenog prijenosa svojih potvrda. Države članice u redovitom su kontaktu s Komisijom i trenutačno raspravljaju o napretku postignutom u vezi s tim problemom, posebno u okviru radne skupine za Brexit koja uključuje tijela nadležna za mrežu medicinskih proizvoda. Komisija smatra da se produljenjem razdoblja iz članka 50. stavka 3. do 31. listopada 2019. osigurava dovoljno vremena za dovršetak prijenosa potvrda i prilagodbu oznaka lijekova.

U pogledu kemijskih tvari, do kraja travnja 2019. registracije za 463 tvari u okviru Uredbe REACH prenesene su na države članice u EU-27, a njih 718 još je registrirano samo na podnositelja registracije s poslovnim nastanom u Ujedinjenoj Kraljevini. Europska agencija za kemikalije (ECHA) otvorila je „razdoblje za Brexit” u sustavu REACH-IT kako bi poduzela potrebne mjere za prijenos svojih registracija u okviru Uredbe REACH prije datuma povlačenja. Nakon posljednjeg produljenja razdoblja iz članka 50. stavka 3. ECHA će razdoblje za Brexit držati otvoreno do 31. listopada 2019. Poduzeća s podnositeljima registracije s poslovnim nastanom u Ujedinjenoj Kraljevini koji još nisu prenijeli svoje registracije u države članice u EU-27 snažno se potiču da iskoriste tu priliku i u suradnji s potencijalnim supodnositeljima registracije i daljnjim korisnicima iz EU-27 koordiniraju prijenos. Ako se registracije ne prenesu, predmetne kemikalije ne smiju se stavljati na tržišta EU-a od dana povlačenja. U području autorizacija iz Uredbe REACH podnositelji zahtjeva za autorizaciju s poslovnim nastanom u Ujedinjenoj Kraljevini moraju svoj zahtjev prenijeti na poduzeće s poslovnim nastanom u EU-27 kako bi se izbjegli poremećaji u opskrbi.

Carine, neizravno oporezivanje i granične inspekcijske postaje

U području carina i neizravnog oporezivanja Komisija je uoči prethodnog datuma povlačenja organizirala brojne tehničke sastanke i objavila smjernice o carinama, porezu na dodanu vrijednost (PDV) i trošarinama. Do datuma povlačenja planira se niz međusektorskih rasprava s nacionalnim upravama o pregledu stanja. Radi se i na posebnom osposobljavanju nacionalnih carinskih službenika kroz radionice, internetske videosadržaje ili animacije, a organiziraju se i ubrzani programi za zapošljavanje novog carinskog osoblja i prekvalifikaciju postojećega.

Komisija usto nastavlja provoditi višejezičnu komunikacijsku kampanju pokrenutu 18. veljače 2019. čiji je cilj suradnja s poduzećima iz EU-a i svim drugim sudionicama kako bi im se pomoglo u pripremama za povlačenje Ujedinjene Kraljevine. Komunikacijski alati, primjerice, uključuju namjensku internetsku stranicu, letke, prilagođeni vodič i internetska objašnjenja tehničkih rješenja koja se uvode kako bi se osigurala provedba Carinskog zakonika Unije u kontekstu povlačenja Ujedinjene Kraljevine bez dogovora.

Nacionalne uprave mnogo su uložile u infrastrukturu i ljudske resurse, prvenstveno u državama članicama koje su glavna ulazna i izlazna točka trgovine Europske unije s Ujedinjenom Kraljevinom. Države članice surađuju s Komisijom i u njezinu radu na osposobljavanju i komunikaciji kako bi se doprlo do gospodarskih subjekata i sudionika.

S obzirom na velik broj zahvaćenih subjekata, teško je utvrditi točnu razinu pripravnosti poduzeća u području carina, ali statistički podaci pokazuju da su mjere poduzete.

Prvo, od veljače do ožujka 2019. znatno se povećala količina registracijskih i identifikacijskih brojeva gospodarskih subjekata (EORI) Europske unije koji se dodjeljuju svim subjektima koje su registrirala carinska tijela za buduće aktivnosti uvoza/izvoza. U tom je pogledu Komisija objasnila da gospodarski subjekti mogu dostaviti tražene podatke i poduzeti potrebne korake za registraciju prije datuma povlačenja. Drugo, povećao se broj zahtjeva za status ovlaštenoga gospodarskog subjekta (AEO) koji omogućuje određene carinske olakšice i pojednostavnjenja. Ti trendovi upućuju na to da su sudionici sve pripremljeniji u kontekstu carinskih postupaka, no to ne znači da su poduzete sve potrebne mjere pripravnosti. Konkretno, dodjela brojeva EORI i status ovlaštenoga gospodarskog subjekta samo su neke od mjera koje su gospodarskim subjektima potrebne za pripremu na scenarij bez dogovora, koji bi, primjerice, mogao dovesti do promjena u logistici i operativnom planiranju ili možda do zapošljavanja carinskih stručnjaka. Konačno, pojačani napori ne bi trebali biti ograničeni na zemlje koje su blizu Ujedinjenoj Kraljevini: sva poduzeća iz EU-27 koja namjeravaju i dalje trgovati s Ujedinjenom Kraljevinom nakon datuma povlačenja trebala bi se aktivirati i u kontaktu sa svojim nacionalnim carinskim upravama provjeriti jesu li obavila sve potrebne pripreme.

U području sanitarnih i fitosanitarnih kontrola države članice EU-27 uspostavile su nove granične inspekcijske postaje ili proširuju postojeće na ulaznim točkama uvoza iz Ujedinjene Kraljevine u EU. Kako je prethodno navedeno, zbog posljednjeg produljenja razdoblja iz članka 50. stavka 3. bit će potrebno ponovno donijeti nezakonodavni akt kojim se odobravaju te granične inspekcijske postaje. U međuvremenu bi države članice u EU-27 trebale upotrijebiti to dodatno vrijeme da ocijene potrebu za daljnjim prilagodbama tih graničnih inspekcijskih postaja kako bi se osigurala njihova potpuna funkcionalnost od samog početka. Nadalje, Komisija održava redovite kontakte s državama članicama kojih se to najviše tiče kako bi se u slučaju povlačenja bez dogovora mogao brzo uspostaviti kopneni tranzitni pravac između Irske i ostatka Europske unije preko Ujedinjene Kraljevine, među ostalim i uz potporu iz potrebnih informatičkih sustava.

Promet

U području zračnog prometa, u Uredbi (EU) 2019/502 za izvanredne situacije postoji poseban mehanizam za zračne prijevoznike iz EU-a za poštovanje zahtjeva EU-a o većinskom vlasništvu i kontroli nakon povlačenja Ujedinjene Kraljevine. Zračni prijevoznici imali su 15 dana od stupanja na snagu Uredbe (tj. od 28. ožujka 2019.) da svakom nacionalnom tijelu za izdavanje dozvola dostave plan kojim opisuju mjere koje će poduzeti kako bi postigli potpunu usklađenost s tim zahtjevima. Tijela nadležna za izdavanje dozvola imaju rok od dva mjeseca da procijene hoće li se mjerama osigurati usklađenost i o svojoj procjeni moraju obavijestiti Komisiju i zračnog prijevoznika. U skladu s Uredbom za izvanredne situacije predmetni zračni prijevoznici imaju rok do 30. ožujka 2020. za provedbu mjera i potpunu usklađenost s pravom Unije u području vlasništva i kontrole. Taj je postupak u tijeku, a Komisija je u redovitom kontaktu s nacionalnim tijelima. Uredbom za izvanredne situacije zračnim se prijevoznicima iz Ujedinjene Kraljevine također omogućuje podnošenje zahtjeva za izdavanje odobrenja za rad iz svake države članice u kojoj žele poslovati; i te se odredbe primjenjuju od 28. ožujka 2019.